
Δελτίο Τύπου της 6ης Ιουλίου 2009
Οι έφηβοι προτείνουν δράσεις κατά των διακρίσεων

Στις 3 και 4 Ιουλίου 2009 διεξήχθη στην Αθήνα η τρίτη συνάντηση του Συνηγόρου του Παιδιού με την Ομάδα Εφήβων Συμβούλων που λειτουργεί από τον Γενάρη του 2009 με στόχο να μεταφέρει στον Συνήγορο τις απόψεις των παιδιών για θέματα σχετικά με την εφαρμογή και παραβίαση των δικαιωμάτων τους.

Η συνάντηση ήταν αφιερωμένη σε ζητήματα που σχετίζονται με τις διακρίσεις, στην αξιολόγηση του έργου της Ομάδας μέχρι σήμερα και στον σχεδιασμό νέων δράσεων.

Το απόγευμα της Παρασκευής 3 Ιουλίου σε ανοικτή συζήτηση στην οποία συμμετείχαν και μέλη της Κοινότητας Εφήβων Συμβούλων του Συνηγόρου του Παιδιού, συζητήθηκαν οι ιδέες και προτάσεις των εφήβων για την πρόληψη και καταπολέμηση των διακρίσεων στο σχολικό περιβάλλον. Τα παιδιά αναφέρθηκαν στο πόσο επώδυνη μπορεί να είναι η εμπειρία του να γίνεται κάποιος θύμα διακρίσεων, προσβολών της αξιοπρέπειας και στερεοτυπικής αντιμετώπισης από εκπαιδευτικούς ή συμμαθητές τους για διάφορους λόγους, όπως η καταγωγή, το φύλο, η σχολική απόδοση (καλοί – κακοί μαθητές), η εξωτερική εικόνα, η εμφάνιση, η θρησκεία, η οικογενειακή κατάσταση, η υγεία, η αναπηρία, ο σεξουαλικός προσανατολισμός, κ.α. Ζήτησαν από τον Συνήγορο του Παιδιού να συμβάλει στην καλύτερη επιμόρφωση και ευαισθητοποίηση των εκπαιδευτικών τους στα θέματα αυτά, στην ενίσχυση της προστασίας των μαθητών από πιθανές παραβιάσεις δικαιωμάτων τους, αλλά και στην ενίσχυση των ευκαιριών που θα διευκολύνουν τους μαθητές να κατανοούν και να συζητούν τα δικαιώματα και τις ευθύνες τους. Η ενίσχυση του ρόλου των μαθητικών συμβουλίων και η καθιέρωση τακτικής ώρας επικοινωνίας σε κάθε τάξη για θέματα σχετικά με την κοινωνική ζωή είναι δύο από τα μέτρα που προτείνουν οι μαθητές για τον σκοπό αυτό.
Το Σάββατο 4 Ιουλίου σημαντικό μέρος της συνάντησης εστιάστηκε στα "Δικαιώματα των παιδιών μεταναστών". Τα μέλη της Ομάδας, αφού ενημερώθηκαν για τη νομοθεσία και τις πρόσφατες αλλαγές της, εξέφρασαν την επιθυμία να συμβάλουν στις προσπάθειες του Συνηγόρου του Πολίτη και του Παιδιού για την προστασία των δικαιωμάτων όλων των παιδιών μεταναστών. Ιδιαίτερα μάλιστα τους απασχόλησε το ζήτημα της ισότιμης κοινωνικής συμμετοχής και προοπτικής των αλλοδαπών παιδιών που έχουν γεννηθεί στην Ελλάδα ή έχουν μείνει εδώ για μεγάλο χρονικό διάστημα.

Ειδική αναφορά έγινε επίσης στα παιδιά με αναπηρίες και στα παιδιά που ζουν σε ιδρύματα, όπως και στα ειδικά μέτρα στήριξής τους ώστε να απολαμβάνουν τη συμμετοχή τους στην κοινωνική ζωή χωρίς περιορισμούς και διακρίσεις. Η εφαρμογή των διεθνώς θεσπισμένων δικαιωμάτων τους και η ευαισθητοποίηση όλων των μελών της κοινωνίας γι’ αυτά εκφράστηκε ως αίτημα και των ίδιων των εφήβων. 
Τέλος, η Ομάδα Εφήβων Συμβούλων συζήτησε και προγραμμάτισε νέες δράσεις της για την συνέχιση της αποστολής της στον χρόνο που ακολουθεί.
Ο Συνήγορος του Πολίτη εκφράζει τις ευχαριστίες του προς την εταιρεία Aegean για την δωρεάν διάθεση αεροπορικών εισιτηρίων μετακίνησης μελών της Ομάδας Εφήβων Συμβούλων και των συνοδών τους και προς την Ένωση Ξενοδόχων Αθήνας που παρέχει την δωρεάν φιλοξενία τους σε ξενοδοχεία της πόλης, και ιδιαίτερα προς το ξενοδοχείο "Στράτος Βασιλικός" που φιλοξένησε τα παιδιά στην συνάντηση αυτή. Επίσης, προς τα χωριά SOS για τη διάθεση λεωφορείων για την μετακίνηση των εφήβων προκειμένου να παρακολουθήσουν συναυλίες στο φεστιβάλ «Schoolwave». 

